Kristján Hjálmarsson skrifar 11. nóvember 2013 15:47 " Gjaldþrota maður getur ekki borgað fyrir aðra , “ sagði Vigdís . Samkvæmt tillögum hagræðingahóps ríkisstjórnarinnar verða framlög til þróunarmála endurskoðuð og nýleg hækkun dregin til baka . Samkvæmt núgildandi áætlun eiga um 24 milljarðar króna samtals að fara í þróunaraðstoð eða um 0,42 prósentum af landsframleiðslu . Vigdís Hauksdóttir , þingmaður Framsóknarflokksins , átti sæti í hagræðingarhópnum . Hún vildi ekki tjá sig um tillögur hópsins þegar Vísir hafði samband við hana og benti á formanninn , Ásmund Einar Daðason . Vigdís hefur áður talað gegn þróunarastoð en hún kaus gegn tillögu um greiðslu þróunaraðstoðar þegar hún kom fyrir þing í byrjun árs . „ Þetta brýtur gegn sannfæringu minni . Að vera að hækka þessi gjöld , “ sagði Vigdís þá í samtali við Stöð 2. „ Tuttugu og fjórir milljarðar í erlendum gjaldeyri næstu fjögur ár , á meðan að íslenska þjóðin telur sig ekki hafa efni á því að gera hér þær bætur á Landspítalanum sem þarf til þess að bjarga lífi og limum landsmanna . Gjaldþrota maður getur ekki borgað fyrir aðra , “ sagði Vigdís meðal annars .